Proizvodi i usluge 2014. (Prikupljanje i analiza informacija)

1. prioritetno područje: predviđanje promjena Aktivnost 1.1. Predviđanja novih i nadolazećih rizika za zdravlje i sigurnost na radu povezanih s novim tehnologijama u zelenim poslovima U srpnju 2014. objavljeno je i predstavljeno sažeto izvješće s radionice o predviđanjima rizika održane s odborom za socijalni dijalog u sektoru električne energije (Bruxelles, ožujak). Još su u tijeku rasprave o organizaciji druge radionice za prometni sektor s odjelom B.1 GU-a za zapošljavanje, socijalna pitanja i uključivanje (2015.). Aktivnost 1.2. Dugoročna predviđanja Istraživačka studija o predviđanjima (predstavljena u rujnu) poslužit će kao osnova drugog opsežnog projekta dugoročnih predviđanja koji će se pokrenuti 2015. U listopadu je objavljeno izvješće o novim i nadolazećim rizicima u zdravstvenom sektoru. Projekt o čimbenicima uspjeha pri primjeni zaključaka predviđanja u oblikovanju politike odgođen je s 2015. na 2016. godinu. 2. prioritetno područje: činjenice i brojke Aktivnost 2.1. Europsko istraživanje novih i nadolazećih rizika u poduzećima (ESENER) Terenski rad u svih 36 država u okviru istraživanja ESENER-2 i izrada konačnog skupa podataka. Tehnička izvješća – metodologija i terenski rad, završno kodiranje, ponderiranje, uređivanje podataka i provjera njihove pravilnosti; kontrola kvalitete početkom 2015. U veljači 2015. objavit će se izvješće o prvim rezultatima, a nakon toga u drugom tromjesečju 2015. i pregledno i sažeto izvješće (i prijevodi). Aktivnost 2.2. Pregled uvjeta za zdravlje i sigurnost na radu: stariji radnici U svibnju je primljeno završno pretfinanciranje Europske komisije u skladu sa sporazumom o delegiranju. Drugo privremeno plaćanje izvršeno je po podnošenju pregleda uvjeta za zdravlje i sigurnost na radu u kontekstu sve starije radne snage, pregleda pitanja dobi i spola, podmodula OiRA-e („Internetska interaktivna procjena rizika”) za razvojne programere (završna verzija) i pregleda dostupnih alata (završna verzija), izvješća za pojedinačne države, studija slučaja o rehabilitacijskim programima, studija slučaja s radnog mjesta, nacrta plana analize. U srpnju je održana radionica i rasprava s posrednicima u odabranim državama članicama (Finska, Danska, Nizozemska, Belgija, Francuska, Austrija, Njemačka, Poljska, Grčka i Ujedinjena Kraljevina), u kojima su sudjelovale i nacionalne kontaktne točke, kako bi se dobio uvid u njihova stajališta i iskustva. Nacrti završnih izvješća za svaku pojedinu državu poslani su kontaktnim točkama na uvid i za eventualna završna opažanja. Preliminarni rezultati projekta predstavljeni su na raznim događanjima. Započeti su planovi o povezivanju projekta s kampanjom za zdravu radnu okolinu 2016./2017., uključujući vizualizaciju podataka na mreži. Aktivnost 2.3. Pregled uvjeta za zdravlje i sigurnost na radu: mikropoduzeća i mala poduzeća Održan je uvodni sastanak o projektu i potpisan je posebni ugovor za 1. radni paket. Radni paket uključuje detaljnu analizu dostupnih podataka o zdravlju i sigurnosti na radu u mikropoduzećima i malim poduzećima u EU-u. Aktivnost 2.4. Pregled uvjeta za zdravlje i sigurnost na radu: profesionalne bolesti U siječnju je održana radionica o rizicima radnih uvjeta za reprodukciju, a u svibnju je na internetskim stranicama Agencije objavljen njezin sažetak. O prvim se zaključcima u veljači raspravljalo s kontaktnim točkama, a u ožujku sa Savjetodavnom skupinom za prevenciju i istraživanje. Izmijenjeno je izvješće o rizicima radnih uvjeta za reprodukciju kako bi se u njega uvrstile nedavne promjene politike i zaključci radionice. Izvješće o oboljenju od karcinoma povezanom s radnim uvjetima i njegov sažetak predstavljeni su 2014. Radionica o opasnostima od profesionalnih bolesti održana u listopadu, sažetak objavljen na internetskim stranicama Agencije. Aktivnost 2.5. Pregled uvjeta za zdravlje i sigurnost na radu – troškovi i koristi ulaganja u zdravlje i sigurnost na radu Stručni skup održan u lipnju 2014. (sažetak objavljen na internetskim stranicama Agencije), na kojem su se okupili stručnjaci za izradu troškovnih modela za loše radne uvjete, dao je važan doprinos budućem razvoju projekta, što je dovelo do promjene u rasporedu: poziv na podnošenje ponuda za opsežnije izvješće o pregledu uvjeta za zdravlje i sigurnost na radu objavit će se početkom 2015., a studija izvedivosti planirana krajem 2014. je otkazana. U rujnu je predstavljeno izvješće „The business case for safety and health: Cost-benefit analyses of interventions in small and medium-sized enterprises” (Poslovna opravdanost ulaganja u zdravlje i sigurnost na radu: analiza troškova i koristi intervencija u malim i srednjim poduzećima). Održana je konferencija „Investing in OSH – how benefits beat the costs” (Ulaganje u zdravlje i sigurnost na radu – prevaga koristi nad troškovima) koju su organizirale kontaktne točke zemalja BENELUX-a u bliskoj suradnji s nizozemskim Ministarstvom socijalnih pitanja i zapošljavanja, Europskom agencijom za sigurnost i zdravlje na radu i Nizozemskom organizacijom za primijenjena znanstvena istraživanja (TNO). Sažetak je objavljen na internetskim stranicama Agencije. 3. prioritetno područje: alati za upravljanje zdravljem i sigurnošću na radu Aktivnost 3.1. Alati za internetsku interaktivnu procjenu rizika (OiRA) Godine 2014. u uporabu su stavljena 42 alata OiRA (dodatni alati predviđeni do kraja godine), prešavši prvotni cilj od 35 alata. Sklopljeno je pet ugovora i organizirano 15 događanja. Dodijeljeno je osam ugovora male vrijednosti za prijevod postojećih alata OiRA na druge jezike i njihovu prilagodbu nacionalnom kontekstu (dodatnih šest ugovora predviđeno do kraja godine) u cilju potpore razvoju alata OiRA na nacionalnoj razini. Više detaljnih informacija o razvoju OiRA-e na http://www.oiraproject.eu/Resources Aktivnost 3.2. Alat za primjenu rješenja za zdravlje i sigurnost na radu U ožujku i listopadu vodile su se prve rasprave o studiji izvedivosti u vezi s ispitivanjem praktičnih mrežnih alata za pitanja zdravlja i sigurnosti na radu na sastancima Savjetodavne skupine za prevenciju i istraživanje. U listopadu je u Parizu održan seminar o toj temi, uz prisustvovanje glavnih dionika. Agencija radi i na sadržaju nove rubrike „e-alati” koja će se uvrstiti na novu internetsku stranicu Agencije. 4. prioritetno područje: podizanje razine osviještenosti Aktivnost 4.1. Kampanja za zdravu radnu okolinu 2012. – 2013.: „Zajedničkim snagama za bolju prevenciju rizika” Do završetka kampanje za zdravu radnu okolinu 2012. – 2013. „Zajedničkim snagama za bolju prevenciju rizika” ostvareni su neviđeni rezultati u pogledu raspona pokrenutih inicijativa za podizanje razine osviještenosti na europskoj i nacionalnoj razini, kao i službenih i medijskih partnera kampanje. Krajem 2013. od Instituta za istraživanje zapošljavanja (Institute for Employment Studies) naručena je ex post evaluacija kampanje za zdravu radnu okolinu 2012. – 2013. „Zajedničkim snagama za bolju prevenciju rizika”. Završno izvješće, objavljeno u listopadu 2014., sadržava i kvantitativne i kvalitativne podatke, koji su prikupljeni analizom dokumentacije, elektroničkim upitnicima, radom tematskih skupina i razgovorima s kontaktnim točkama, partnerima u kampanji i drugim predmetnim dionicima. Krajem kolovoza 2014. potpisan je ugovor za izvješće „Review of successful OSH benchmarking initiatives” (Pregled uspješnih inicijativa za komparativnu analizu uvjeta za zdravlje i sigurnost na radu), na kojem je rad započeo istraživanjem o inicijativama za komparativnu analizu provedenim među partnerima u kampanji. Aktivnost 4.2. Kampanja za zdravu radnu okolinu 2014. – 2015.: „Zdrava radna okolina pomaže ovladati stresom” Kampanju za zdravu radnu okolinu 2014. – 2015. pod nazivom „Zdrava radna okolina pomaže ovladati stresom” pokrenuli su 7. travnja europski povjerenik za zapošljavanje, socijalna pitanja i uključivanje László Andor, zamjenik grčkog ministra rada, socijalne sigurnosti i skrbi Vasilios Kegeroglu i ravnateljica Agencije Christa Sedlatschek. Isti je dan pokrenuta i internetska stranica kampanje, s alatima i resursima na 25 jezika. Uspješno je uveden paket pomoći za europsku kampanju 2014., kojim se mreži nacionalnih kontaktnih točaka Agencije pruža financijska i logistička potpora za provedbu aktivnosti u okviru kampanje u pojedinim državama. Kontaktne točke su tijekom godine zatražile ukupno 22 sastanka nacionalnih partnera, 61 seminar za dionike, 15 konferencija za novinare, 18 priopćenja za medije, pet okruglih stolova za novinare, četiri javljanja u radijski program i šest stručnih članaka. Od materijala za kampanju podijeljeno je 88 720 artikala s logotipom kampanje, 4 76 125 publikacija na 25 jezika te 62 štanda za kampanju i 15 paketa opreme za izlaganje. Posebnu je važnost u kampanji imao izlazak informativnog DVD-a „Napo in…When stress strike” (Napo pod stresom). Među ostalim proizvodima i publikacijama u lipnju je na internetskim stranicama objavljen pregled stručne literature „Calculating the cost of work-related stress and psychosocial risks” (Izračunavanje troškova nastalih zbog stresa i psihosocijalnih rizika povezanih s radom) u kojem se razmatra financijski teret psihosocijalnih rizika na razini društva, organizacije i pojedinca. Ključan proizvod u kampanji bio je i elektronički priručnik o ovladavanju stresom i prevenciji psihosocijalnih rizika. Priručnik je objavljen u 30 jezičnih verzija, a njime se upravitelje malih i srednjih poduzeća nastoji potaknuti na upravljanje psihosocijalnim rizicima na temelju dostupnih nacionalnih resursa. Osim toga, na stručnom seminaru 16. i 17. listopada 2014. predstavljeno je zajedničko izvješće Europske agencije za sigurnost i zdravlje na radu i Eurofounda o psihosocijalnim rizicima. Ponuda o službenom partnerstvu u okviru kampanje za zdravu radnu okolinu 2014. – 2015. rezultirala je zapošljavanjem stotinu više od stotine službenih partnera kampanje, uključujući udruge radnika i poslodavaca, multinacionalna društva i organizacije koji predstavljaju širok raspon profesija u području zdravlja i sigurnosti na radu, a to je najveći broj partnera koji podržava jednu kampanju za zdravu radnu okolinu. Povrh toga, u kampanji za zdravu radnu okolinu 2014. – 2015. angažiralo se ukupno 29 medijskih partnera iz 14 država. 15. travnja započeo je natječaj za dodjelu europske nagrade za dobre prakse. Izrađen je poseban promotivni paket kako bi se kontaktne točke i organizacije koje su zainteresirane za razmjenu dobrih praksi, bilo na nacionalnoj bilo na europskoj razini, poduprle u promociji europske nagrade za dobre prakse. Kampanja je predstavljena i na konferenciji EU-a o budućoj politici zaštite zdravlja i sigurnosti na radu „Occupational safety and health – OSH policy in the future” u Ateni 16. i 17. lipnja 2014. kao dio programa grčkog predsjedanja EU-om. Kampanja je 2014. prvi put podržana integriranom kampanjom u društvenim medijima, koja je proizvodima poput informacijske grafike i videozapisa, izrađenima upravo za takvu vrstu medija, privukla raznoliku publiku. Aktivnost 4.3. Kampanja za zdravu radnu okolinu 2016. – 2017. Dogovoreni su djelokrug i ciljevi kampanje. Ciljevi su: — promicati održiv rad i zdravo starenje od samog početka i isticati važnost prevencije tijekom cijelog radnog vijeka, — podupirati poslodavce i radnike (uključujući mikropoduzeća) informacijama i alatima za upravljanje uvjetima za zdravlje i sigurnost na radu u kontekstu sve starije radne snage, — olakšavati razmjenu informacija i dobrih praksi u tom području. Strategija kampanje dovršena je do kraja godine. U rujnu je objavljen poziv na podnošenje ponuda za izradu elektroničkog priručnika, a rad na njemu treba započeti početkom 2015. Aktivnost 4.4. Mjere za podizanje razine osviještenosti 23 kontaktne točke odgovorile su na ponudu u vezi s paketom mjera za podizanje razine osviještenosti za 2014. Od aktivnosti obuhvaćenih paketom prikazano je 14 filmova o zdravlju i sigurnosti na radu s raspravom, održano je 13 izložbi fotografija o toj temi i promovirani su nastavni alati „Napo for teachers” (Napo za učitelje) u dvjema državama. Osim toga, u sklopu paketa mjera izrađeno je i podijeljeno 12 Napovih kostima. Skupina za produkciju filmova o Napu počela je raditi na novom filmu o rizicima električne energije za zdravlje i sigurnost na radu. Evaluacija alata „Napo za učitelje” naručena je od vanjskog izvođača, a privremeno izvješće primljeno je u studenome. Više od 20 000 primjeraka DVD-a „Napo in….no laughing matter” (Napu nije smiješno) u travnju je podijeljeno inspektoratima rada u više od 20 država članica radi potpore kampanji Odbora viših inspektora rada za prevenciju nezgoda kao što su poskliznuća ili spoticanja. Letak o Napu je ažuriran, preveden i podijeljen zainteresiranim kontaktnim točkama (aktivnosti prilagođene prioritetima). U travnju je otvoren natječaj za dodjelu filmske nagrade za temu zdravlja i sigurnosti na radu za 2014. u suradnji s festivalom DOK Leipzig, s rokom za podnošenje prijava do 10. srpnja. Nominirano je osam filmova, među ostalima iz Francuske, Njemačke, Poljske i Španjolske. Na svečanosti dodjele nagrade koja je održana 1. studenoga najboljim je filmom proglašen „Harvest”. Izrađeni su podnaslovi za film „C(us)todians”, koji je osvojio nagradu 2013., i to na 13 jezika Europske unije. Kontaktne točke (aktivnosti prilagođene prioritetima) primile su ih do kraja srpnja. U Bilbau je na Dan Europe, 9. svibnja, postavljen šator u kojem su se zajednički promicali doprinosi organizacije Europe Direct Bizkaia (Europska komisija), Europske unije i Europske agencije za sigurnost i zdravlje na radu u interesu građana. Agencija je u tome uspješno sudjelovala sa štandom na izložbenom sajmu (povezan sa svjetskim kongresom o zdravlju i sigurnosti na radu) od 25. do 28. kolovoza. Najvažnija su događanja bila službeno pokretanje mrežne enciklopedije OSHwiki, kampanje „Zdrava radna okolina za ovladavanje stresom” i alata OiRA. 5. prioritetno područje: mreža znanja Aktivnost 5.1. OSHwiki Članovi PEROSH-a (Europsko partnerstvo za istraživanje u području zdravlja i sigurnosti na radu) pozvani su na prvi sastanak Znanstvenog odbora za OSHwiki kako bi pomogli odrediti na koji bi način OSHwiki najbolje služio potrebama istraživanja i raspravljali o tome kako njime prenositi smjernice Agencije i pronalaziti potencijalne autore i čitatelje (sastanak održan u lipnju). Dovršen je komunikacijski plan za OSHwiki; u svibnju je pokrenuta probna verzija. Vijest je objavljena na OSHmailu, Twitteru i Linkedinu, a akreditiranim autorima, kontaktnim točkama, savjetodavnim skupinama i upravnom odboru poslana je odgovarajuća elektronička poruka. OSHwiki službeno je pokrenut u kolovozu 2014. na 20. svjetskom kongresu o zdravlju i sigurnosti na radu u Frankfurtu, Njemačka, i sada ukupno broji preko stotinu akreditiranih autora. Aktivnost 5.2. Druge mjere za uspostavljanje mreže znanja U pogledu zakonodavstva rad je usmjeren na pripremu internetske stranice o zakonodavstvu (provjera i ažuriranje) u okviru prelaska na novu strukturu internetskih stranica Agencije. Ažuriraju se informacije o nacionalnim strategijama u člancima OSHwikija (kontinuirano će se ažurirati u skladu s uputama kontaktnih točaka). Prioriteti istraživanja: sastavljeni su dokumenti o stajalištu i kratak popis prioriteta na temelju izvješća objavljenog 2013. radi postizanja utjecaja na program rada Obzora 2020. i sadržaja poziva na podnošenje ponuda. O dokumentima o stajalištu i kratkoj listi prioriteta raspravljat će se na seminaru koji će se održati u studenome u Bruxellesu. Na seminaru će sudjelovati ravnatelji glavnih instituta za istraživanje u području zdravlja i sigurnosti na radu i voditelji njihovih istraživanja te predstavnici tijela za financiranje i Europske komisije. 6. prioritetno područje: mreže i komunikacije Agencije Aktivnost 6.1. Strateške mreže Daljnji razvoj strateških mreža Agencije, posebno mreža tripartitne uprave (upravni odbor i Ured), savjetodavnih skupina i europskih mreža. Aktivnost 6.2. Operativne mreže Trajna suradnja s partnerima iz međunarodne mreže Agencije i s mrežom kontaktnih točaka te promocija umrežavanja u državama članicama. Aktivnostima se naglasak kontinuirano stavlja na suradnju na nacionalnoj razini sa socijalnim partnerima u državama članicama. Na međunarodnoj razini Agencija nastoji poboljšati koordinaciju i veze sa sudionicima iz trećih zemalja i međunarodnih i regionalnih organizacija u skladu s prioritetom utvrđenim u komunikaciji Europske komisije o strateškom okviru za područje zdravlja i sigurnosti na radu 2014. – 2020. Također su dodatno razvijena partnerstva za komunikaciju. Aktivnost 6.3. Komunikacije U vezi s internetskom strategijom Agencije za 2014., u okviru pripremnih mjera za pokretanje novih internetskih stranica krajem rujna je prvi put omogućen interni pristup stranicama. Nove internetske stranice trebale bi biti pokrenute u prvoj polovici 2015. Druga postignuća od početka 2014. su pokretanje internetske stranice kampanje za zdravu radnu okolinu 2014. – 2015. 7. travnja i preoblikovanje stranica OiRA-e. Pokrenuto je i nekoliko novih ili izmijenjenih rubrika internetskih stranica. U pogledu svoje strategije promocije Agencija je od pokretanja kampanje za zdravu radnu okolinu 2014. – 2015. vrlo aktivna u društvenim medijima. Korisnički račun Agencije na YouTubeu ima 1000 pretplatnika (288 u lipnju 2013.) i pregledan je 3 12 842 puta (35 000 u lipnju 2013.). Popularnost stranice Agencije na Facebooku kontinuirano raste, s 16 500 članova krajem listopada (1654 u lipnju 2013.). I račun Agencije na Twitteru sve je popularniji, trenutačno ga prati 10 840 osoba (7179 u lipnju 2013.). Broj sljedbenika na Linkedinu također je porastao na 4797, u odnosu na njih 2766 u lipnju 2013. Blog Agencije od siječnja broji 11 objava. Broj pretplatnika na OSHmail stalno raste. Trenutačno ih ima 67 000. U kontekstu strategije publikacija Agencije predstavljen je vizualni identitet za nove urede, sastavljeno je godišnje izvješće za 2013. i njegov sažetak te je izvješće objavljeno. Povrh toga, izrađena je serija od pet informacijskih grafika, prevedenih na sve službene jezike EU-a, radi potpore objavljivanju godišnjeg izvješća i njegova sažetka. Dovršena je i prevedena nova brošura o Agenciji. Objavljen je videozapis Agencije o novom višegodišnjem strateškom programu (na 25 jezika) i videozapis za potporu pokretanju elektroničkog priručnika o stresu. Sastavljeno je i objavljeno nekoliko izvješća, sažetaka i pregleda stručne literature o godišnjem planu upravljanja za 2014.: „Research guides design of the 2014 ESENER survey” (Oblikovanje priručnika za istraživanje ESENER 2014.), „OSH in the Hairdressing sector” (Zdravlje i sigurnost na radu u frizerskom sektoru), „Priorities for OSH Research in Europe 2013-2020” (Prioriteti istraživanja u području zdravlja i sigurnosti na radu u Europi 2013. – 2020.), „Estimating the costs of accidents and ill-health at work” (Procjena troškova nesreća i oboljenja na radu), „E-fact and Checklist OSH in the wind energy sector” (Internetski članak u vezi s uvjetima za zdravlje i sigurnost na radu u sektoru energije vjetra i njihov kontrolni popis), „Calculating costs related to stress and psychosocial risks at work” (Izračunavanje troškova nastalih zbog stresa i psihosocijalnih rizika povezanih s radom), „Scoping study for a foresight on new and emerging risks and challenges” (Istraživačka studija o predviđanju novih i nadolazećih rizika i izazova) i „Psychosocial risks in Europe: Prevalence and strategies for prevention” (Psihosocijalni rizici u Europi: učestalost i strategije prevencije). Također su izrađeni i isporučeni materijali za kampanju za zdravu radnu okolinu 2014. – 2015. (priručnik, brošura, letak, transparent za štandove i promotivni pokloni). Izrađena je serija od tri informacijske grafike i videozapis za potporu pokretanju kampanje i sastavljen je letak za Dan Europe. Ured za odnose s medijima objavio je 13 vijesti i odgovorio na više od 90 medijskih zahtjeva za informacije ili intervjue. Održano je nekoliko konferencija za novinare/susreta s medijima uz prisustvovanje ravnatelja Agencije kako bi se istaknuli važni događaji, kao što je posjet predsjednika Europskog parlamenta, otvaranje novih ureda Agencije i pokretanje enciklopedije OSHwiki u Frankfurtu. Zabilježeno je više od 1 300 isječaka iz internetskih medija i više od 5 800 objava na društvenim mrežama. Aktivnost 6.4. Pripremne mjere za zemlje zapadnog Balkana i Tursku Program za zemlje zapadnog Balkana i Tursku dovršen je u studenome 2014. U okviru programa poduzete su mjere za potporu aktivnom sudjelovanju tih država u mrežama Agencije. 10. prosinca 2014. potpisana je Provedbena odluka Komisije o donošenju višedržavnog akcijskog programa za 2014. (C(2014) 9407 završna verzija), u skladu s kojom će se Agenciji dodijeliti izravna bespovratna sredstva u iznosu od 4 10 000 eura za poduzimanje mjera u državama koje primaju pomoć u okviru instrumenta IPA II. Agencija će na temelju te Odluke u 1. tromjesečju 2015. potpisati ugovor s Komisijom. Nakon sklapanja ugovora Agencija će nastaviti s radom u regiji. Očekuje se da će ugovor biti sklopljen na 24 mjeseca. Aktivnost 6.5. Pripremne mjere za suradnju Agencije i zemalja u okviru europske susjedske politike Program za zemlje iz europskog susjedstva pokrenut je 2014. kako bi se u tim zemljama izradile mjere i mreže u području zdravlja i sigurnosti na radu. U početnoj fazi ugovora u trajanju od dvije godine Agencija uspostavlja jedinstvene kontaktne točke u državama korisnicama i podupire mjere koje su tim državama prioritetne. Upravljanje Agencijom Izrada programa aktivnosti za 2015., s posebnim naglaskom na planu upravljanja. Izvještavanje i evaluacija. Upravljanje Agencijom, uključujući kontinuitet poslovanja, zaštitu podataka, upravljanje rizicima, pravno savjetovanje i unutarnju kontrolu. Administrativna potpora Glavna postignuća 2014.: — sklapanje sporazuma o sjedištu s Kraljevinom Španjolskom 31. ožujka 2014., — usvajanje Financijske uredbe Agencije i odgovarajućih provedbenih pravila, — Pravilnik o osoblju, usvajanje provedbenih pravila, — provedba proračuna na temelju aktivnosti.